Një prodhues violinash mban gjallë traditën familjare
23-vjeçari Richard Maxham vazhdon të ruajë traditën e paraardhësve të tij për krijimin e violinave artizanale
Mbajtja gjallë e traditës familjare është e rëndësishme për 23-vjeçarin Richard Maxham. Korrespondentja e Zërit të Amerikës June Soh na njeh me brezin e pestë të një familjeje që prodhon violina në mënyrë artizanale. Ky zanat familjar e ka zanafillën para më shumë se një shekulli. Richard Maxham është duke punuar violinën e dytë në shtëpinë e tij. Ai thotë se violinat janë diçka e pandashme prej tij. Stër-stërgjyshi i tij filloi të prodhonte violina në vitet 1800 në Pensilvani. Këtë traditë e ruajtën edhe dy brezat e ardhshme. Por Richard thotë se babai i tij, violinist dhe kritik muzike, nuk kishte interes të bëhej zanatçi, megjithëse ai u mësoi fëmijëve si t’i bien violinës. Pasi përfundoi kolegjin vitin e kaluar, Maxham punoi për prodhimin e violins së parë në qytetin e tij, Lynchburg të Virginias, me ndihmën e një zanatçiu. Ai e solli instrumentin tek Kompania Potter Violin pranë Washingtonit dhe filloi atje punën si riparues i violinave. Kur e mësoi këtë zanat, filloi të prodhonte vetë violinën. Dalton Potter është president i kompanisë: Kompania Potter Violin shet dhe jep me qira një numër instrumentash, që nga violina të prodhuara në fabrikë, e deri tek ato të punuara hollë me punë artizanale, në të gjithë botën. Çmimi i tyre shkon nga disa qindra në disa mijëra dollarë, e deri në 60 mijë dollarë. Kompania ka 6 prodhues violinash, mes tyre edhe vetë zoti Potter. Për këto violina të perfeksionuara janë të interesuar edhe studentë seriozë të muzikës. Marissa Murphy themeloi grupin “Harqet Suzuki të Washingtonit”, që jep mësim violine. Ajo e bleu violinën e saj në dyqanin Potter. Richard Maxham dëshiron të punojë pikërisht me këto instrumente të shkëlqyera, duke dhënë kontributin e tij në botën e violinave. ...Dhe ai shpreson se duke bërë këtë, kujtimi i gjyshit të tij do të vazhdojë të jetojë.